**Informatīvais ziņojums**

**par Ministru kabineta 2016. gada 31. maija sēdes protokollēmuma  (prot. Nr. 26 39.§) „Informatīvais ziņojums „Par valsts budžeta izdevumu pārskatīšanas 2017., 2018. un 2019. gadam rezultātiem un priekšlikumi par šo rezultātu izmantošanu likumprojekta „Par vidēja termiņa budžeta 2017., 2018. un 2019. gadam” un likumprojekta „Par valsts budžetu 2017. gadam” izstrādes procesā” 6.20. apakšpunktā dotā uzdevuma izpildi”**

Informatīvais ziņojums izstrādāts atbilstoši Ministru kabineta 2016. gada 31. maija sēdes protokollēmuma (prot. Nr. 26 39.§) „Informatīvais ziņojums „Par valsts budžeta izdevumu pārskatīšanas 2017., 2018. un 2019. gadam rezultātiem un priekšlikumi par šo rezultātu izmantošanu likumprojekta „Par vidēja termiņa budžeta 2017., 2018. un 2019. gadam” un likumprojekta „Par valsts budžetu 2017. gadam” izstrādes procesā” 6.20. apakšpunktā dotajam uzdevumam, kas nosaka Vides aizsardzības un reģionālās attīstības ministrijai (turpmāk – VARAM) līdz 2016. gada 1. jūlijam pārskatīt plānotos izdevumus, kas piešķirti saskaņā ar Ministru kabineta 2014. gada 26. februāra rīkojumu Nr. 88 (turpmāk – rīkojums Nr. 88) „Par finansējuma piešķiršanu Vides aizsardzības un reģionālās attīstības ministrijai nekustamā īpašuma Kronvalda bulvārī 6, Rīgā, nomas maksas, aprīkojuma un mēbeļu iegādes, pārcelšanās un citu saistīto izdevumu segšanai” un atbilstoši aktuālajai situācijai saistībā ar VARAM pārcelšanos uz telpām Kronvalda bulvārī 6, Rīgā, sagatavot un iesniegt izskatīšanai Ministru kabinetā informatīvo ziņojumu un grozījumus rīkojumā Nr. 88, vienlaikus sniedzot priekšlikumus par VARAM turpmāku izvietošanu vienā ēkā (adresē). Atbilstoši minētajam VARAM iesniedza Finanšu ministrijā precizējumus bāzes izdevumos budžeta programmā 97.00.00 „Nozaru vadība un politikas plānošana”.

1. **Esošā situācija ar VARAM izvietojumu vairākās ēkās un aktuālā situācija saistībā ar VARAM pārcelšanos uz telpām Kronvalda bulvārī 6, Rīgā**

Šobrīd VARAM ir izvietota vairākās ēkās (adresēs) Rīgā, kurās kopējā VARAM aizņemto telpu platība ir 6835,6 m2,tai skaitā darba vietu platība: 3326,9 m2. Šī informatīvā ziņojumā 1.tabulā ir redzama telpu platība VARAM vienam darbiniekam visās VARAM ēkās (adresēs) kopā, kas salīdzināta ar Ministru kabineta normatīvajā regulējumā par prasībām valsts institūciju biroja telpām noteikto.

*1. tabula*

*VARAM esošā telpu platība vienam darbiniekam 2017. gadā salīdzinājumā ar*

*Ministru kabineta ieteikumos noteikto*

|  |  |  |
| --- | --- | --- |
|  | Kopā visām VARAM ēkām (adresēm) | Atbilstoši Ministru kabineta ieteikumiem Nr.2\* |
| Darba vietas platība vienam darbiniekam (m2) | 9.7 | ≤ 10 |
| Biroju ēkas kopējā platība uz vienu darbinieku (m2) | 19.9 | ≤ 20 |

 \*Ministru kabineta 2016. gada 12. jūlija ieteikumi Nr.2 „Vienotās prasības valsts pārvaldes iestāžu biroju ēkām un biroja telpu grupām”

Kā redzams šā informatīvā ziņojuma 1. tabulā, šobrīd esošajās VARAM ēkās (adresēs) telpu platība vienam darbiniekam (kopā 343 darbinieki) nepārsniedz Ministru kabineta Ministru kabineta 2016. gada 12. jūlija ieteikumos Nr.2 “Vienotās prasības valsts pārvaldes iestāžu biroju ēkām un biroja telpu grupām” (turpmāk – ieteikumi Nr.2) noteikto maksimālo telpu platību.

Tā kā VARAM izvietojums vairākās ēkās (adresēs) apgrūtina ikdienas darbu un palielina ar uzturēšanu un transportu saistītos izdevumus, valdība ir skatījusi jautājumu par VARAM izvietošanu vienotā administratīvā ēkā Kronvalda bulvārī 6, Rīgā, kā arī par nepieciešamā finansējuma piešķiršanu.

Lai nodrošinātu VARAM izvietošanu darbam piemērotās telpās vienotā administratīvajā ēkā un paredzētu ar to saistītos izdevumus valsts budžetā, Ministru kabineta 2014. gada 11. februāra sēdē (prot. Nr. 8 39.§) tika lemts par VARAM nepieciešamo finansējumu nekustamā īpašuma Kronvalda bulvārī 6, Rīgā, nomas maksas, aprīkojuma un mēbeļu iegādes, pārcelšanās un citu saistīto izdevumu segšanai, sākot no 2017. gada, kā arī uzdots Finanšu ministrijai (valsts akciju sabiedrībai „Valsts nekustamie īpašumi”) nodrošināt īpašuma Kronvalda bulvārī 6, Rīgā, rekonstrukcijas pabeigšanu līdz 2017. gada 31. oktobrim, nosakot, ka plānotais nomas līguma sākuma termiņš ir 2017. gada 1. novembris. Par minētajiem jautājumiem tika izdots Ministru kabineta 2014. gada 26. februāra rīkojums Nr. 88.

Tā kā 2017. gadā un turpmākajos gados VARAM nepieciešamais finansējums nomas maksai, aprīkojuma un mēbeļu iegādei, pārcelšanās un citu izdevumu segšanai ir saistīts ar plānotās rekonstrukcijas nekustamajā īpašumā Kronvalda bulvārī 6, Rīgā, pabeigšanu līdz 2017. gada 31. oktobrim, un ar nomas līguma uzsākšanu, sākot ar 2017. gada 1. novembri, VARAM sadarbībā valsts akciju sabiedrību „Valsts nekustamie īpašumi” (turpmāk – VNĪ) sniedz skaidrojumu par aktuālo situācija saistībā ar VARAM pārcelšanos uz telpām Kronvalda bulvārī 6, Rīgā.

Ir noslēdzies iepirkums, kuru VNĪ izsludināja, lai nodrošinātu būvprojekta izstrādi ēkas Kronvalda bulvārī 6, Rīgā, pārbūvei un pielāgošanai VARAM vajadzībām, kā arī būvprojekta autoruzraudzības veikšanu. Par iepirkuma uzvarētāju ir atzīts SIA „REM PRO”, kura piedāvātā cena bez PVN ir 133 333,00 EUR, tai skaitā būvprojekta izstrāde - 120 333,00 EUR, autoruzraudzība – 13 000,00 EUR.

Saskaņā ar VNĪ 2016. gada 17. jūnija vēstulē Nr. 2/4-1/10271 (turpmāk – VNĪ vēstule) minēto informāciju būvprojekta izstrādes kopējais plānotais termiņš ir 12 mēneši, t.sk.:

* 3 mēnešu laikā veikt būvprojekta sagatavošanas darbus un saņemt būvatļauju ar projektēšanas nosacījumiem;
* 8 mēnešu laikā izstrādāt būvprojektu un saskaņot to ar atbildīgajām institūcijām, izņemot Būvvaldi, un saņemt pozitīvu ekspertīzes atzinumu;
* 4 mēnešu laikā no iepriekšējā punktā minēto darbu izpildes, saskaņot Būvprojektu Būvvaldē, ko apliecina atzīme Būvatļaujā par projektēšanas nosacījumuizpildi***.***

Tālāk secīgi tiks izsludināts iepirkums ēkas atjaunošanas darbu veikšanai, un noritēs būvniecības darbi. Atbilstoši VNĪ sniegtajai informācijai projektu plānots īstenot līdz 2019. gada 29. novembrim.

1. **Informācija par VARAM turpmāku izvietošanu vienā ēkā (adresē)**

VNĪ sadarbībā ar VARAM, izstrādājot ēkas plānojumu Kronvalda bulvārī 6, Rīgā, konstatēja, ka, ņemot vērā VARAM esošo darbinieku skaitu, nevarēs nodrošināt visu struktūrvienību optimālu izvietošanu nekustamajā īpašumā Kronvalda bulvārī 6, Rīgā, pēc tā rekonstrukcijas pabeigšanas: ēkas kopēja platība ir 4 377 m2, bet pēc pārbūves un atjaunošanas tiek plānota 5 667 m2, ēkā paredzētas 242 darba vietas, tai skaitā citu institūciju tehniskajam un apkalpojošajam personālam.

2012. gadā SIA Zenico izstrādāja sākotnējo ēkas Kronvalda bulvārī 6, Rīgā, plānojumu, atbilstoši kuram bija paredzēts izvietot 303 darbiniekus. Arī pie šāda plānojuma paliktu nenosegtas 17 darba vietas (320-303=17), kurām būtu jānodrošina telpas. Skaidrojam situāciju par projekta virzību, pamatojoties uz VNĪ vēstulē minēto:

-16.08.2012. - ar Ministru kabineta sēdes protokolu Nr. 46 (11.§) tika konceptuāli atbalstīts VARAM priekšlikums par VARAM struktūrvienību izvietošanu nekustamajā īpašumā Kronvalda bulvārī 6, Rīgā;

-21.12.2012. - izstrādāta ēkas pārbūves koncepcija;

-26.02.2014. - stājas spēkā rīkojums Nr. 88;

-10.07.2014. - izsludināta būvprojektēšanas iepirkuma procedūra - atklāts konkurss;

-09.12.2014. - pieņemts lēmums līguma slēgšanas tiesības piešķirt SIA „REM PRO". Pēc konkursa rezultātu paziņošanas Iepirkumu uzraudzības birojā (turpmāk – IUB) tika iesniegtas trīs sūdzības;

-10.01.2015. - VNĪ pieņēma lēmumu pārtraukt konkursu;

-10.02.2015. - IUB nolēma izbeigt lietvedību par konkursu;

-10.07.2015. - VARAM un VNĪ konceptuāli vienojās par projekta turpmāko virzību: pamatā paliek esošā ēkas pārbūves koncepcija, kas tiks pārstrādāta sadarbībā ar VNĪ būvniecības speciālistiem, VNI pieaicinātiem ekspertiem un VARAM, izstrādājot precizētas lietotāja prasības.

Par pamatu ņemot esošo ēkas pārbūves koncepciju un pamatojoties uz loģisku vienas jomas struktūrvienību atdalīšanu citā ēkā, 2015. gada otrajā pusē tika pārstrādāts sākotnējais ēkas Kronvalda bulvārī 6, Rīgā, plānojums, paredzot tajā izvietot 242 darba vietas. Plānojot darba vietas, Kronvalda bulvārī 6, Rīgā, ir ņemti vērā ieteikumi Nr.2.

*2. tabula*

*Plānotā telpu platība Kronvalda 6, Rīgā, vienam darbiniekam salīdzinājumā ar*

*ieteikumos Nr.2 noteikto*

|  |  |  |
| --- | --- | --- |
|  | Kronvalda 6, Rīgā | Atbilstoši MK ieteikumiem Nr.2\* |
| Darba vietas platība uz vienu darbinieku (m2) | 10.52\* | ≤ 10 |
|  t.sk. bez augstākajām amatpersonām | 9.92 |  |
| Biroju ēkas kopējā platība, neskaitot arhīvam\*\* plānotās telpas, uz vienu darbinieku (m2) | 22.58\* | ≤ 20 |

\*Faktiskās telpu platība nepārsniedz 20% no ieteikumos Nr.2 ieteiktās telpu platības (ieteikumu Nr.2 2.pielikuma 2.1.apakšpunkts).

\*\* Ieteikumi Nr.2 neattiecas uz telpām, kas paredzētas iestāžu arhīviem (ieteikumu Nr.2 3.punkts).

Darba vietu izvietojums un skaits Kronvalda bulvārī 6, Rīgā, noteikts tādējādi, lai, ievērojot VARAM struktūrvienību funkcijas, nodrošinātu optimālu VARAM darba procesu.

Laika periodā, sākot no 2014. gada, ir notikušas VARAM darbinieku skaita izmaiņas, kas pamatojas ar jaunām funkcijām. Jauna VARAM funkcija ir nodrošināt Eiropas Savienības Strukturālo un investīciju fondu mērķa „Eiropas teritoriālā sadarbība” 2014.-2020. gada plānošanas periodam finanšu kontroles sistēmas darbību, kuras nodrošināšanai 2016.gadā no Valsts Reģionālās attīstības aģentūras uz VARAM pārceltas 12 amata vietas (Ministru kabineta 2014. gada 28. oktobra sēdes lēmums (prot. Nr.58 45.§)).

2015. gadā VARAM tika izveidota arī jauna struktūrvienība, kas pilda sekretariāta funkcijas, lai nodrošinātu Latvijas - Lietuvas pārrobežu sadarbības programmas (2014. gada 6. augusta Ministru kabineta rīkojums Nr. 412 „Par Latvijas - Lietuvas pārrobežu sadarbības programmas projektu”) ieviešanu un uzraudzību - ar 2015. gada septembri izveidotas 7 amata vietas, kā arī Latvijas–Krievijas pārrobežu sadarbības programmas (2015. gada 17. jūnija Ministru kabineta rīkojums Nr. 328 „Par Latvijas–Krievijas pārrobežu sadarbības programmas 2014.–2020. gadam Eiropas Kaimiņattiecību instrumenta ietvaros projektu”) ieviešanu un uzraudzību - ar 2016. gada aprīli izveidotas 3 amata vietas un ar 2016. gada jūliju izveidota vēl 1 amata vieta.

Šobrīd VARAM ir nodarbināti 343 darbinieki, kas ievērojami pārsniedz aktuālajā projektā Kronvalda bulvārī 6, Rīgā, plānotās 242 darba vietas.

VARAM izvietošana vienā administratīvā ēkā (adresē) ir vairākkārtīgi vērtēta arī pēc Ministru kabineta 2012. gada 16. augusta (prot. Nr. 46 11.§) un 2013. gada 29. oktobra (prot. Nr. 56 46.§) konceptuāliem lēmumiem par VARAM izvietošanu nekustamajā īpašumā Kronvalda bulvārī 6, Rīgā. Saskaņā ar VNĪ sniegto informāciju (VNĪ 2016.gada 17.jūnija vēstule Nr.2/4-1/10271) VNĪ pārvaldīšanā esošo brīvo biroja ēku skaits, kas atrodas Rīgas centrālajā daļā un atbilstu vismaz minētajam platību parametram, ir ļoti ierobežots. Vienlaikus šiem nekustamajiem īpašumiem ir atšķirīgs tehniskais stāvoklis un telpu funkcionalitāte, un to atbilstība VARAM vajadzībām, kā arī telpu pielāgošanas iespējas šobrīd nav zināmas un būta individuāli vērtējamas. Bet svarīgi ir ņemt vērā telpu lietošanas ierobežojošos apstākļus, proti, spēkā esošās nomas līgumu saistības. Šis apgrūtinājums no civiltiesiska darījuma puses ir ierobežojums pēc būtības, jo saistīts ar tiesvedības riskiem to priekšlaicīgas laušanas gadījumā, kā arī ierobežo pielāgošanas iespējas veikt vispārējos būvniecības darbus spēkā esošo nomas līgumu darbības laikā.

VNĪ informē, ka ir iespējams izvērtēt citus alternatīvus nekustamo īpašumu risinājumus, pie nosacījuma, ja tie atbilst VARAM funkcionālām prasībām un to realizācija tiktu uzsākta tikai pēc 2019. gada.

1. **Turpmākā rīcība**

Ievērojot esošo situāciju saistībā ar VARAM pārcelšanos uz telpām Kronvalda bulvārī 6, Rīgā, kā arī provizorisko laika grafiku būvprojekta izstrādei un būvniecības darbu veikšanai, jautājums par 2017. gadam, 2018. gadam un 2019. gadam papildu nepieciešamo finansējumu nomas maksai, aprīkojuma un mēbeļu iegādei, pārcelšanās un citu saistīto izdevumu segšanai nekustamajam īpašumam Kronvalda bulvārī 6, Rīgā, ir zaudējis aktualitāti un VARAM budžeta programmā 97.00.00 „Nozaru vadība politikas plānošana”:

1. 2017. gadam nav nepieciešams papildu finansējums 790 493 *euro* apmērā, tai skaitā 140 113 *euro* ilgtermiņa saistībām (nomas maksas izdevumi 2017. gada diviem mēnešiem) un 650 380 *euro* vienreizējo izdevumu (pārcelšanās izdevumi, ar informācijas tehnoloģijām saistītie izdevumi, aprīkojuma un mēbeļu iegādes izdevumi) segšanai. Līdz ar to VARAM, atbilstoši Ministru kabineta 2016. gada 31. maija sēdē (prot. Nr. 26 39.§) lemtajam, šo resursu apmērā ir precizējusi bāzes izdevumus 2017. gadam budžeta programmā 97.00.00 „Nozaru vadība politikas plānošana”;
2. 2018. gadam un 2019. gadam nav nepieciešams papildu finansējums 840 672 *euro* apmērā ilgtermiņa saistībām (nomas maksas izdevumi), līdz ar to VARAM ir precizējusi bāzes izdevumus 2018. gadam un 2019. gadam budžeta programmā 97.00.00 „Nozaru vadība politikas plānošana”.

Ņemot vērā VARAM esošo darbinieku skaitu, kas ievērojami pārsniedz projektā Kronvalda bulvārī 6, Rīgā, plānoto darba vietu skaitu, netiek sasniegts ar rīkojumu Nr. 88 piešķirtā finansējuma mērķis – nodrošināt VARAM struktūrvienību optimālu izvietošanu darbam piemērotās telpās vienā administratīvā ēkā Kronvalda bulvārī 6, Rīgā. Jautājuma ilgstošas saskaņošanas rezultātā atbilstoši Finanšu ministrijas priekšlikumam VARAM sagatavoja rīkojuma projektu par rīkojuma Nr. 88 atzīšanu par spēku zaudējušu. Attiecīgi ir sagatavots arī Ministru kabineta protokollēmuma projekts, kas nosaka uzdevumu VAS “Valsts nekustamie īpašumi” līdz 2017.gada 1.augustam iesniegt Ministru kabinetā priekšlikumus par ēkas Kronvalda bulvārī 6, Rīgā turpmāko izmantošanu, ņemot vērā veikto ēkas plānojuma izstrādi.

Vides aizsardzības un

reģionālās attīstības ministrs Kaspars Gerhards

22.02.2017. 11:01

1838

I.Ošiņa

67026465, Inga.Osina@varam.gov.lv